Η επίσκεψη στο ΚΕΣΥ αποτελεί μία ανοίκεια εμπειρία τόσο για τα παιδιά όσο και τους γονείς τους. Η κατάλληλη προετοιμασία πριν την επίσκεψη στην υπηρεσία μας θα βοηθήσει πολύ τα παιδιά, μειώνοντας το άγχος τους και διευκολύνοντας τη συνεργασία κατά τη διάρκεια της αξιολόγησης.

Πριν ξεκινήσετε να προετοιμάσετε το παιδί σας για τον ερχομό στην υπηρεσία μας, ενημερωθείτε πρώτα εσείς για τον τρόπο λειτουργίας του Κ.Ε.Σ.Υ.. Κάποιες βασικές πληροφορίες που πρέπει να γνωρίζετε:

* Θα χρειαστεί να έρθετε τουλάχιστον δύο φορές μαζί με το παιδί στο χώρο της υπηρεσίας μας. Θα γίνει ραντεβού με ψυχολόγο και εκπαιδευτικό και οι γονείς θα μιλήσουν με κοινωνικό λειτουργό.
* Στην περίπτωση που χρειαστεί να γίνει λογοθεραπευτική/εργοθεραπευτική αξιολόγηση θα δρομολογηθούν επιπλέον ραντεβού.
* Η διάρκεια παραμονής σας στην υπηρεσία μας κυμαίνεται μεταξύ της 1,5 με 2 ώρες.
* Θα ενημερωθείτε τουλάχιστον 3 μέρες νωρίτερα για το ραντεβού σας τηλεφωνικά από την υπηρεσία μας.
* Σε επείγουσες περιπτώσεις μπορείτε να καλείτε την υπηρεσία μας για την ακύρωση του ραντεβού σας και τον επαναπρογραμματισμό νέου.
* Κατά την επικοινωνία σας με την υπηρεσία μας, μη διστάσετε να εκφράσετε τις απορίες σας και να ζητήσετε καθοδήγηση.
* Σε περίπτωση που το παιδί/έφηβος δεν βρίσκεται σε καλή συναισθηματική ή/και σωματική κατάσταση (σοβαρή αναστάτωση, ασθένεια, κ.α.) το ραντεβού **δεν πραγματοποιείται** και επαναπρογραμματίζεται.

Έχοντας μία καθαρή εικόνα για τη διαδικασία αξιολόγησης είναι ευκολότερο να προετοιμάσετε το παιδί σας.

Είναι πολύ σημαντικό το παιδί/ ο έφηβος να γνωρίζει **για ποιο λόγο** επισκέπτεται το ΚΕΣΥ, τι θα κληθεί να κάνει και ποιους θα συναντήσει. Ανάλογα με την ηλικιακή βαθμίδα του παιδιού μπορείτε να συζητήσετε τους πραγματικούς λόγους που σας οδηγούν να ζητήσετε τη βοήθεια της υπηρεσίας μας.

Για παιδιά προσχολικής ηλικίας: μπορείτε να βρείτε οπτικοποιημένο υλικό προετοιμασίας [**εδώ.**](%CE%95%CE%A0%CE%99%CE%A3%CE%9A%CE%95%CE%A8%CE%97%20%CE%A3%CE%A4%CE%9F%20%CE%9A%CE%95%CE%A3%CE%A5%20SOCIAL%20STORY.docx)

Για παιδιά πρωτοβάθμιας εκπαίδευσης:

Μπορείτε να προσαρμόσετε την παρακάτω πρόταση στις συνθήκες του αιτήματός σας.

***«Ο/η δάσκαλος/δασκάλα σου έχει προσέξει ότι δυσκολεύεσαι κάπως στο σχολείο. Μας ζήτησε, λοιπόν, να επισκεφθούμε το ΚΕΣΥ, στο οποίο θα γνωρίσεις έναν δάσκαλο και έναν ψυχολόγο. Αυτοί θα δουν που δυσκολεύεσαι και ποια είναι τα δυνατά σου σημεία και θα προτείνουν τρόπους σε εμάς και τους δασκάλους σου για να σε βοηθούν καλύτερα.»***

Για εφήβους:

Μπορείτε να κάνετε μία πιο ισότιμη συζήτηση με το παιδί σας, διατηρώντας την ειλικρίνεια και την ανάγκη να λάβει βοήθεια αρχικά το ίδιο το παιδί αλλά και οι καθηγητές του και εσείς. Μπορείτε να μιλήσετε για την διαδικασία που θα κληθεί να ακολουθήσει, ακόμα και να τον/την ενημερώσετε με ποιους θα μιλήσει (μπορείτε να ζητήσετε τα ονόματα του εκπαιδευτικού/ψυχολόγου/θεραπευτών που θα συναντήσει).

Σε κάθε περίπτωση **η ανοιχτότητα, η ειλικρίνεια και η σαφήνεια** με την οποία μιλάμε στα παιδιά/εφήβους ευεργετούν την ομαλή μετάβαση στη συνθήκη της αξιολόγησης, την καλλιέργεια κλίματος εμπιστοσύνης και τελικά το ίδιο το παιδί και την οικογένεια.

Με εκτίμηση,

Η ομάδα του 1ου Κ.Ε.Σ.Υ. Πειραιά